ตัวเลขผู้ติดเชื้อในกรุงเทพฯเริ่มลดลง แต่เริ่มพบคลัสเตอร์ในแคมป์คนงานก่อสร้างในพื้นที่กรุงเทพฯ
นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. เปิดเผยว่า สถิติผู้ติดเชื้อใน กทม. และปริมณฑล เริ่มลดลง ซึ่งเป็นผลมาจากการล็อกดาวน์ในพื้นที่ ขณะที่ในต่างจังหวัดเพิ่มสูงขึ้น เนื่องจากการเดินทางกลับไปรักษาตัว ขณะที่ผู้เสียชีวิตยังคงสูงอยู่ จึงต้องเร่งฉีดวัคซีนให้มากที่สุดสำหรับการแพร่ระบาดเป็นคลัสเตอร์ ขณะนี้เริ่มพบการแพร่ระบาดในแคมป์คนงานก่อสร้างในกรุงเทพฯ อีก ซึ่ง กทม. จะต้องปรับแผนเชิงรุกควบคุมการแพร่ระบาดให้มากขึ้น ส่วนจำนวนผู้ป่วยที่กลับไปรักษาตัวที่บ้านเริ่มลดลงแล้ว แต่ยังคงหนาแน่นในพื้นที่ภาคตะวันออกเฉียงเหนือ โดยผู้ติดเชื้อส่วนใหญ่อยู่ในระดับสีเขียวและเหลืองนพ.ทวีศิลป์ กล่าวถึงการฉีดวัคซีนในกลุ่มผู้สูงอายุ ผู้ป่วย 7 คุมโรค และหญิงตั้งครรภ์ตั้งแต่ 12 สัปดาห์ขึ้นไป ยังคงเป็นปัญหาในพื้นที่ภาคตะวันออกเฉียงเหนือ ที่ยังคงกลัวการฉีดวัคซีน ดังนั้นจึงขอความร่วมมือผู้สูงอายุในพื้นที่ให้ความร่วมมือมาฉีดวัคซีนกันให้มากๆ เพราะถึงแม้ว่าจะติดเชื้อ แต่การฉีดวัคซีนจะช่วยลดความรุนแรงของโรคได้ส่วนการบังคับใช้กฎหมายห้ามออกนอกเคหสถานตาม พ.ร.ก. ฉุกเฉิน มีการตั้งจุดตรวจที่เป็นรอยต่อจังหวัดพื้นที่สีแดงเข้ม 147 จุด และจุดตรวจระหว่างจังหวัดสีแดงเข้ม กลับจังหวัดพื้นที่สีแดง พบผู้ฝ่าฝืนในรอบ 24 ชั่วโมงที่ผ่านมา 6,399 ราย ส่วนใหญ่อ้างว่ามีธุระจำเป็นที่ประชุม ศบค. ยังพิจารณา เรื่องที่สมาคมกีฬาฟุตบอลแห่งประเทศไทยในพระบรมราชูปถัมภ์ ขออนุญาตจัดการแข่งขันฟุตซอลนานาชาติ SAT international ระหว่างวันที่ 2-6 กันยายน ที่กรุงเทพฯ โดยมีนักกีฬาจาก 4 ประเทศ ได้แก่ ไทย ชิลี โอมาน และบราซิล จึงมาขอดำเนินการ bubble and seal // AFF futsal cup 2021 ระหว่างวันที่ 12 - 18 กันยายน ซึ่งจะจัดขึ้นที่ Terminal 21 Hall จังหวัดนครราชสีมา และการแข่งขันวอลเลย์บอล สโมสรชิงแชมป์เอเชีย 2 รายการ คือ AVC women ระหว่างวันที่ 27 กันยายนถึง 8 ตุลาคม มีผู้เข้าแข่งขัน 7 ทีมจาก 4 ประเทศ , AVC men จัดขึ้นระหว่างวันที่ 14-16 ตุลาคม มีผู้เข้าแข่งขัน 10 ทีมจาก 9 ประเทศ โดยที่ประชุมเห็นชอบ พรุ่งนี้ขอความร่วมมือประชาชนในพื้นที่ให้ความร่วมมือและต้อนรับนักกีฬาที่เดินทางมาแข่งขันในครั้งนี้ด้วยนพ.ทวีศิลป์ ย้ำว่า วัคซีนไฟเซอร์เป็นหนึ่งในวัคซีนที่รัฐจัดให้ ซึ่งทางบริษัทยืนยันจะส่งได้ในช่วงไตรมาส 4 ของปีนี้ และไม่มีค่าใช้จ่ายใดๆ ทั้งสิ้น ดังนั้นการที่มีข่าวเปิดให้จองวัคซีนไฟเซอร์แบบเสียเงินจึงเป็นข่าวปลอม ขอให้ทุกคนรับฟังข่าวสารจากทาง ศบค.เป็นหลัก